David Amess

David Anthony Andrew Amess (født 26. mars 1952, død 15. oktober 2021) var en britisk konservativ politiker som var medlem av det britiske underhuset fra 1983 til sin død. Amess ble myrdet den 15. oktober 2021 under et velgermøte i byen Leigh-on-Sea i Essex.

Liv og virke

Bakgrunn 
Amess ble født den 26. mars 1952 i Plaistow i Essex (senere del av Newham og del av det østlige London). Han ble døpt og oppdratt i den katolske tro, som var morens trosretning, og forble katolikk livet ut. Moren Maud døde 12. oktober 2016 i en alder av 104 år.

Amess gikk på St Anthony's Junior and Infant School, og deretter på  Bonaventure's Grammar School (senere St Bonaventure's Catholic School) på Boleyn Road i Forest Gate. Han sa senere i livet at hans politiske interesser stammet fra tiden ved St Bonaventure's. Som barn hadde han en talefeil, og taleterapien han mottok for å få rettet på dette, hadde den bivirkning at han tapte sin cockneyaksent. 

Amess tok bachelorgrad i økonomi og administrasjon fra Bournemouth University. Han var blant annet lærer og arbeidet i forsikringsbransjen før han ble heltidspolitiker.

Politisk karriere 
I 1979 forsøkte han som konservativ kandidat uten hell å vinne mandat til underhuset i valgkretsen Newham North West. Labour klarte å beholde dette setet. I  1982 ble Amess valgt til bydelsstyremedlem i London Borough of Redbridge.

I Underhuset 
Amess ble i 1983 valgt til det britiske underhuset for valgkretsen Basildon. Amess beholdt denne valgkretsen frem til 1997.Valgkretsene ble gitt nye grenser grunnet tilpasninger til befolkningsutviklingen. Amess skiftet valgkrets.

Amess skiftet til valgkretsen Southend West, og ble valgt inn i 1997. Amess beholdt plassen i Southend West frem til sin død. Han ble adlet i 2015 for sitt arbeid som politiker.

Han var også en av de mer prominente abortmotstandere i parlamentet.  I juni 2005 støttet Amess forslaget om fullstendige forbud mot abort i England og Wales som Laurence Robertson gikk inn for å få vedtatt.

I utenrikspolitikken var han et ledende medlem av Conservative Friends of Israel. Han var kritiker av Den islamske republikk Irans regjering og støttet Irans nasjonale motstandsråd. Han støttet offentlig Maryam Rajavis 10-punktsmanifest. I 2003 stemte han for invasjonen av Irak, men ble senere kritisk innstilt. Han var en av de få konservative parlamentsmedlemmer som støttet kampanjen for avsettelsen av  Tony Blair. Amess var en av 30 konservative som i august 2013 stemte imot militære tiltak i Syria.

Amess kjempet i mange år for oppsettelse av en statue av den svenske diplomaten Raoul Wallenberg, til ære for hans innsats for å berge tusener av jøder fra det nazi-dominerte Ungarn, og som etter krigen forsvant og mistet livet etter alt å dømme i sovjetisk fangenskap. Amess begynte å ta opp dette i parlamentet på 1980-tallet, og gikk også inn for at Wallenberg skulle tildeles britisk æresborgerskap. Amess forsøkte også å få vedtatt en Raoul Wallenberg (Memorial) Bill i 1989–90-sesjonen og holdt saken levende, blant annet i en debatt i 1996. Det munnet ut i installeringen av Raoul Wallenberg Monument, skapt av billedhuggeren Philip Jackson i London, ved Great Cumberland Place, utenfor Western Marble Arch Synagogue, avduket i 1997.

Amess var euroskeptiker, og han støttet brexit-kampanjen i 2016, det vil si han gikk inn for at Storbritannia skulle melde seg ut av Den europeiske union.

Død 
Amess avholdt et velgermøte i Belfairs Methodist Church, en kirke i Leigh-on-Sea den 15. oktober. Omkring klokken 12:05 ble han angrepet og knivstukket flere ganger av en mann. 

Amess ble behandlet på stedet, men døde kort etter av sine skader. Han var 69 år gammel. En katolsk prest fortalte at han var blitt holdt tilbake fra å komme til for å gi den døende Amess sykesalvingens sakrament. 

Drapet ble erklært som en terrorhendelse av Metropolitan Police Service. Amess' morder ble identifisert av britiske myndigheter som Ali Harbi Ali, en britisk statsborger av somalisk bakgrunn. Politiet kom raskt til at det var å regne som terrorisme. Etterforskningen ble ledet av Scotland Yards Counter Terrorism Command som talte om en potensiell motivasjon knyttet til islamistisk ekstremisme.

Referanser 

Britiske konservative parlamentsmedlemmer
Personer fra Newham
Myrdede politikere
Personer drept i attentat